b'\n_START_ARTICLE_\nLars Rosendahl Christophersen\n_START_PARAGRAPH_\nLars Rosendahl Christophersen (f\xc3\xb8dt 2. juni 1953 i Hj\xc3\xb8rring) er en dansk kommand\xc3\xb8r, der siden 1. oktober 2008 har v\xc3\xa6ret Dronningens jagtkaptajn og dermed chef for kongeskibet Dannebrog._NEWLINE_Christophersen blev uddannet premierl\xc3\xb8jtnant fra S\xc3\xb8v\xc3\xa6rnets Officersskole i 1979, blev kaptajnl\xc3\xb8jtnant i 1984 og orlogskaptajn i 1989. I den forbindelse gennemf\xc3\xb8rte han et stabskursus hos Forsvarsakademiet. I 1996 blev han kommand\xc3\xb8rkaptajn, hvorefter han 1998-1999 studerede ved det amerikanske s\xc3\xb8fartsakademi Naval War College p\xc3\xa5 Rhode Island. I 2001 fik han rang af kommand\xc3\xb8r, og i 2002 blev han flotilleadmiral._NEWLINE_Han blev i 1980 tilnyttet Torpedob\xc3\xa5dseskadren, hvor han 1982-1987 var chef. Han var 1987-1988 adjudant for forsvarsministeren og tilknyttet Forsvarsakademiet. I 1992 blev han tilknyttet Forsvarskommandoen, indtil han i 1995 blev n\xc3\xa6stkommanderende for korvetten Niels Juel. 1995-1996 var han chef for korvetten. I 1996 blev han chef for Operationssektionen i S\xc3\xb8v\xc3\xa6rnets Operative Kommando, hvorefter han fra 1998 var chef for Planl\xc3\xa6gningsafdelingen samme sted. Han blev i 1999 leder af Planl\xc3\xa6gningsstabens policy-sektion under Forsvarskommandoen. I \xc3\xa5rene 2002-2006 var han leder af S\xc3\xb8v\xc3\xa6rnets Taktiske Stab. I sidste halvdel af 2006 var han n\xc3\xa6stkommanderende for Military Assistance Training Team ved den amerikanskledede koalitions hovedkvarter i den s\xc3\xa5kaldt gr\xc3\xb8nne zone i Bagdad, Irak. Da han vendte hjem, blev han planl\xc3\xa6gningschef i S\xc3\xb8v\xc3\xa6rnets Operative Kommando. 1. oktober 2008 blev han udn\xc3\xa6vnt til Dronningens jagtkaptajn og indtr\xc3\xa5dte dermed i Dronningens hofstab._NEWLINE_I maj 2008 blev Lars Rosendahl Christophersen Kommand\xc3\xb8r af Dannebrog. Han har tidligere modtaget H\xc3\xa6derstegnet for god tjeneste ved S\xc3\xb8etaten samt NATO-medaljen. 15. april 2013 blev han kammerherre._NEWLINE_Han er gift med Pia Kierulff Andersen. Parret er bosiddende i Kongens Lyngby.'